b'\n_START_ARTICLE_\nPerint\xc3\xb6vuokra\n_START_PARAGRAPH_\nPerint\xc3\xb6vuokra oli ajallisesti rajoittamattoman vuokraoikeuden sis\xc3\xa4lt\xc3\xa4v\xc3\xa4 maanvuokrasopimus, joka siirtyi perint\xc3\xb6n\xc3\xa4 vuokramiehen perillisille. Nimitys tarkoitti my\xc3\xb6s sellaista vuokrasuhdetta ja vuokraoikeutta. T\xc3\xa4llaista vuokramaata voitiin k\xc3\xa4ytt\xc3\xa4\xc3\xa4 maanviljelyn harjoittamiseen tai rakennuksen maapohjaksi._NEWLINE_Perint\xc3\xb6vuokra (lat. emphyteusis) k\xc3\xa4sitettiin roomalaisessa oikeudessa esineoikeudelliseksi, kun taas m\xc3\xa4\xc3\xa4r\xc3\xa4aikainen vuokra oli saamisoikeudellinen. Saksassa s\xc3\xa4\xc3\xa4dettiin 1900 laki, joka kielsi uusien perint\xc3\xb6vuokrasopimusten teon, mutta voimassaolleet sopimukset j\xc3\xa4iv\xc3\xa4t voimaan. Sallittuja olivat kuitenkin sopimukset, joilla luovutettiin maata rakennus- ja asumistarkoituksiin. Ven\xc3\xa4j\xc3\xa4ll\xc3\xa4 s\xc3\xa4\xc3\xa4dettiin 1912 laki perint\xc3\xb6vuokrasta, jossa vuokra-aika sai olla 36\xe2\x80\x9399 vuotta._NEWLINE_Suomessa ei varhaisina aikoina ollut oikeudellisia m\xc3\xa4\xc3\xa4r\xc3\xa4yksi\xc3\xa4 maan omistajan ja uudisraivaajan oikeudellisista suhteista, kun kylien mets\xc3\xa4maita otettiin viljelysk\xc3\xa4ytt\xc3\xb6\xc3\xb6n. Vapaata maata oli viel\xc3\xa4 kylliksi ja valtaajan oikeus siirtyi perint\xc3\xb6n\xc3\xa4 h\xc3\xa4nen j\xc3\xa4lkel\xc3\xa4isilleen. Vuoden 1734 lain rakennuskaaren 19 luvussa on s\xc3\xa4\xc3\xa4nn\xc3\xb6ksi\xc3\xa4 t\xc3\xa4llaisesta valtauksesta. Tilanosan perint\xc3\xb6vuokra tuli mahdolliseksi 1767 annetun kuninkaallisen kiellon ansiosta. Sen mukaan perillinen sai perint\xc3\xb6osan sijaan perustaa torpan (perint\xc3\xb6torpan) talon ulkotiluksille. Perint\xc3\xb6torppien perustaminen kiellettiin 1800 annetulla asetuksella. K\xc3\xa4yt\xc3\xa4nn\xc3\xb6ss\xc3\xa4 t\xc3\xa4llaisen torpan haltijan oikeuksien kestoksi alettiin katsoa 50 vuotta eli yht\xc3\xa4kauan kuin pisin vuokrakausi. Vuonna 1864 annettu asetus tilusten lohkomisesta ja vuokraehdoista m\xc3\xa4\xc3\xa4r\xc3\xa4si perinn\xc3\xb6njaon teht\xc3\xa4v\xc3\xa4ksi tila lohkomalla tai palstoittamalla.'